Okresná prokuratúra Košice I 
Mojmírova 5, 041 47 Košice 1 	

Sp. zn. : 2 Pv 597/13/8802	Košice I, 15.11.2013
EEČ : 2-63-157-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Košice I
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
-	v Košiciach a inde od mesiaca máj 2013 doposiaľ neplní vyživovaciu povinnosť voči maloletým deťom XXXXX R., nar. XXXXX a XXXXX R., nar. XXXXX a to aj napriek tomu, že uvedená povinnosť mu vyplýva z § 62 ods. 3 Zákona 36/2005 Z.z. o rodine, kde "Každý rodič bez ohľadu na svoje schopnosti, možnosti a majetkové pomery je povinný plniť svoju vyživovaciu povinnosť v minimálnom rozsahu vo výške 30% zo sumy životného minima za nezaopatrené neplnoleté dieťa alebo na nezaopatrené dieťa podľa osobitného  zákona", čím týmto konaním vznikol dlh na výživnom vo výške 325,- € vrátane mesiaca október 2013 na obe deti,

lebo zanikla trestnosť činu

Odôvodnenie:
Uznesením povereného príslušníka  Obvodného oddelenia PZ XXXXX sp. zn. ČVS:ORP-XXXXX-2013 z 10.10.2013 bolo začaté trestné stíhanie a  vznesené obvinenie XXXXX pre prečin zanedbania povinnej výživy podľa § 207 ods. 1 Trestného zákona  na tom skutkovom základe, že 

-	v Košiciach a inde od mesiaca máj 2013 doposiaľ neplní vyživovaciu povinnosť voči maloletým deťom XXXXX R., nar. XXXXX a XXXXX R., nar. XXXXX a to aj napriek tomu, že uvedená povinnosť mu vyplýva z § 62 ods. 3 Zákona 36/2005 Z.z. o rodine, kde "Každý rodič bez ohľadu na svoje schopnosti, možnosti a majetkové pomery je povinný plniť svoju vyživovaciu povinnosť v minimálnom rozsahu vo výške 30% zo sumy životného minima za nezaopatrené neplnoleté dieťa alebo na nezaopatrené dieťa podľa osobitného  zákona", čím týmto konaním vznikol dlh na výživnom vo výške 325,- € vrátane mesiaca október 2013 na obe deti.

Po vykonaní dokazovania v skrátenom vyšetrovaní bol tunajšej prokuratúre podľa § 209 ods. 1 Trestného poriadku predložený spisový materiál s návrhom policajta na rozhodnutie podľa § 215 ods. 1 písm. h/ Trestného poriadku, keďže obvinený dlžné výživné uhradil v celom rozsahu. 

	Dňa 24.10.2013 sa na OO PZ Sever dostavila poškodená XXXXX a poverenému príslušníkovi OO PZ predložila výpis z účtu z 23.10.2013, z ktorého vyplynulo, že celá dlžná suma jej bola uhradená a to vo výške 325 EUR, čím dlh na výživnom za toto obdobie považuje za splatený v plnom rozsahu.

	Podľa § 86 písm. a) Trestného zákona trestnosť zanedbania povinnej výživy (§ 207 Trestného zákona) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikne trestnosť činu. 

	Uhradením dlžného výživného teda zanikla trestnosť prečinu zanedbania povinnej výživy podľa § 207 ods. 1 Trestného zákona, pre ktorý bol stíhaný obvinený XXXXX, preto bolo potrebné rozhodnúť tak, ako je to uvedené vo výrokovej časti tohto uznesenia.

	Týmto rozhodnutím nie sú dotknuté práva poškodeného na náhradu škody, ktorú si môže uplatniť súdnou cestou v občianskom súdnom konaní.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľuboš Kmec
prokurátor